FCK-spilleren Michael Santos er blevet sigtet for overfald på en politibetjent efter FCK's kamp mod Celtic torsdag aften.

Der opstod kaotiske scener, da FC København torsdag aften scorede til 2-1 mod Celtic i Europa League og dermed reelt afgjorde kampen.

Her forsøgte politiet at forhindre FCK-spillerne i at komme i nærkontakt med de medrejsende FCK-fans i forbindelse med målfejringen. Og her skulle FCK-angriberen Michael Santos angiveligt have skubbet en skotsk betjent så voldsomt, at han nu bliver tiltalt for overfald.

Herudover skulle en 42-årig vagt fra FCK's stab også være blevet tiltalt. Det skriver flere skotske medier fredag.

- To mænd på henholdsvis 26 og 42 år er blevet sigtet i forbindelse med et påstået overfald på Celtic Park i går aftes.

Sådan lyder en erklæring fra det skotske politi ifølge det skotske medie, STV NEWS.

FCK bekræfter på sin hjemmeside, at de to er blevet sigtet.

- En af vores stewards forsøgte at hindre sammenstød og blev efterfølgende ført væk og talte med skotsk politi.

- Michael Santos talte ligeledes med politiet, og i forbindelse med politiets rapport er der rejst sigtelse mod begge. Der er ikke rejst tiltale, men altså en sigtelse, som er standardprocedure.

- Begge rejste med holdet hjem efter kampen, og vi afventer nu, om skotsk politi ønsker at gå videre med sagen og bidrager naturligvis, hvis de ønsker mere fra vores side, står der på FCK's hjemmeside.

Det var efter Pep Biels scoring til 2-1, at bølgerne gik højt. Foto: Lee Smith / Ritzau Scanpix

FCK's Victor Nelsson kæmper med det skotske politi for at komme ud og juble med FCK's tilrejsende fans. Foto: Lee Smith / Ritzau Scanpix

Michael Santos er landet i Danmark sammen med resten af FCK-truppen, der træner fredag klokken 13.

FC København vandt opgøret mod Celtic med 3-1 og spillede sig dermed videre til 1/8-finalen i Europa League.